**Suomen UNICEF kutsuu kunnat rakentamaan kanssaan lapsiystävällistä Suomea!**

Suomen UNICEF on kehittänyt Lapsiystävällinen kunta -mallin kannustaakseen ja tukeakseen kuntia kehittämään hallintoaan ja toimintatapojaan lapsiystävällisemmiksi ja siten edistämään kunnan nuorimpien asukkaiden oikeuksia.

Lapsiystävälliseksi katsotaan kunta, joka edistää aktiivisesti ja konkreettisilla teoilla lapsen oikeuksia. Tämä tarkoittaa, että lapsen oikeudet näkyvät kunnan politiikassa, ohjelmissa, toimintatavoissa ja -kulttuurissa sekä viestinnässä ja talousarviossa. Lapsiystävällisessä kunnassa lapset ovat aktiivisia toimijoita: heidän mielipiteitään kuullaan, ja he voivat vaikuttaa päätöksentekoon.

Lapsiystävällinen kunta -malli perustuu UNICEFin kansainväliseen Child Friendly Cities -malliin. Suomalainen versio on kehitetty yhdessä Hämeenlinnan kaupungin kanssa pilottiprojektissa 2012–2013. Mukana on jo 15 kuntaa[[1]](#footnote-1). UNICEF ottaa vuosittain uusia kuntia mukaan malliin**. Kevään 2018 haku on auki 18.5. asti.**

Lapsiystävällinen kunta -mallia toteuttavalla kunnalla on mahdollisuus saada kahden vuoden kehittämistyön jälkeen Suomen UNICEFin Lapsiystävällinen kunta -tunnustus, joka on kiitos sitoutumisesta ja onnistuneesta työstä lapsen oikeuksien edistämiseksi, mutta myös velvoite jatkaa kehittämistyötä edelleen.

Jotta kunta voi aloittaa mallin toteuttamisen ja yhteistyön UNICEFin kanssa, on kunnanhallituksen tehtävä asiasta päätös. Lisäksi tulee nimetä yhteyshenkilö UNICEFille sekä koordinaatioryhmä. Tämän jälkeen kunta ja UNICEF sopivat kehittämistyön käynnistävän koulutustilaisuuden järjestämisestä ja mallin toteuttaminen voi alkaa.

Mikäli mallista kiinnostuneita kuntia on enemmän kuin UNICEF pystyy malliin ottamaan, UNICEF valitsee kunnat siten, että mukana on erilaisia ja erikokoisia kuntia eri puolilta Suomea.

Suomen UNICEF tarjoaa mallia toteuttavalle kunnalle:

* Toimintamalliin sekä lapsen oikeuksiin liittyvän koulutuksen koordinaatioryhmälle
* Toimintamalliin liittyvät tukimateriaalit
* Nimetyn yhteyshenkilön, joka toimii kunnan asiantuntijatukena mallin toteuttamiseen ja lapsen oikeuksiin liittyvissä kysymyksissä
* Kontaktit ja yhteydet muihin mallia toteuttaviin kuntiin; vuosittaiset verkostotapaamiset
* Lapsiystävällinen kunta -tunnustuksen, mikäli kehittämisprosessi ja sen tulokset täyttävät mallissa asetetut edellytykset

Suomen UNICEF edellyttää mallia toteuttavalta kunnalta:

* Sitoutumista lapsen oikeuksien edistämiseen kunnan päätöksenteossa, hallinnossa ja palveluissa. Tämä tarkoittaa kehittämistyötä, jossa lapset ja nuoret sekä relevantit kansalaisyhteiskunnan toimijat otetaan mukaan lapsia koskevien asioiden valmisteluun ja päätöksentekoon.
* Vastuun ottamista kehittämisprosessin kokonaiskoordinaatiosta. Kuntaan tulee nimetä koordinaatioryhmä, joka vastaa prosessin etenemisestä. Ryhmässä tulee olla kattava edustus kunnan eri toimialoilta.
* Sitoutumista tiedottamaan prosessin tavoitteista ja tuloksista kuntalaisille.

Lapsen oikeudet toteutuvat arjessa. Suomen UNICEF kutsuu kunnat rakentamaan kanssaan lapsiystävällisempää arkea!

Lämpimin terveisin,

Marja-Riitta Ketola

Pääsihteeri, Suomen UNICEF ry

**Yhteydenotot ja lisätietoja mallista:**

Suomen UNICEF ry

Sanna Koskinen, kotimaan vaikuttamistyön asiantuntija

p. 050 5762293

sanna.koskinen@unicef.fi

<http://www.unicef.fi/lapsiystavallinen-kunta>

**Kysymyksiä ja vastauksia lapsiystävällisestä kunnasta**

**Suomen UNICEF ry 27.5.2014**

**Miksi kunnan kannattaa toteuttaa mallia?**

Malli tarjoaa yhteisen viitekehyksen sellaiselle kehittämistyölle, mitä kunnassa ja kuntaorganisaation eri osissa jo tehdään. Tällaisia asioita ovat esimerkiksi strateginen suunnittelutyö, lasten hyvinvointityö ja lasten osallisuuden ja kuulemisen kehittäminen.

Malli tuo toimijat kuntaorganisaation eri osista ja tasoilta saman pöydän ääreen. Näin malli mahdollistaa osaltaan ensinnäkin sen, että lapsia koskeva päätöksenteko ja lasten hyvinvoinnin edistämiseksi tehtävä työ on johdonmukaista, ja toisaalta sen, että lapsia koskevaa tietoa ja osaamista hyödynnetään kunnassa parhaalla mahdollisella tavalla.

Kehittämällä toimintaansa Lapsiystävällinen kunta -mallin kautta yhdessä UNICEFin kanssa kunta saa kehittämistyöhönsä UNICEFin asiantuntijatuen sekä yhteydet muihin mallia toteuttaviin kuntiin.

**Eikö näitä hankkeita jo ole tarpeeksi?**

Lapsiystävällinen kunta ei ole hanke. UNICEFin tavoitteena on saada lapsen oikeuksien huomioiminen pysyväksi toimintatavaksi kunnan päätöksenteossa ja arjen palveluissa.

Toimintasykli Lapsiystävällinen kunta -tunnustuksen saamiseksi on kaksivuotinen, mutta tarkoitus on sovittaa mallin sisällöt alusta alkaen osaksi kunkin kunnan omia toimintatapoja, strategisen suunnittelun prosesseja ja eri toimintojen vuosikelloja.

Lapsenoikeusnäkökulman omaksuminen vaatii yhteistä keskustelua ja nykyisten toimintakäytäntöjen arviointia, joten ensimmäinen kaksivuotiskausi on luultavasti kunnalle työläin. Alussa myös yhteisen toimintatavan löytäminen voi viedä aikaa, sillä mukana on yleensä eri toimijoita, jotka eivät välttämättä ole aikaisemmin tehneet töitä yhdessä.

**Miksi päätös pitää tehdä kunnan-/kaupunginhallituksessa?**

Yksi suurimmista ongelmista lasten hyvinvoinnin edistämisessä on kokonaiskoordinaation puute. Lapsia koskevia asioita tarkastellaan usein eri palvelusektoreiden sisällä, vaikka lapsen arki on kokonaisuus, jossa eri toimijat, palvelut ja ympäristöt linkittyvät toisiinsa.

Yhteisten toimintaperiaatteiden puute voi toisaalta johtaa eriarvoisuuteen lasten ja lapsiryhmien välillä myös yksittäisen sektorin sisällä. On lisäksi tavallista, ettei lapsia huomioida erikseen silloin, kun tehdään koko kunnan asukkaita koskevia päätöksiä.

UNICEFin tavoitteena on edistää lapsiystävällisyyttä läpi kuntaorganisaation. Siksi kehittämistyön aloittamiseksi tarvitaan kaikkia toimijoita velvoittava päätös.

**Miten tämä malli liittyy lasten ja nuorten hyvinvointiohjelmiin / lastensuojelusuunnitelmiin?**

Hyvinvointiohjelma tai lastensuojelusuunnitelma voi olla yksi työkalu, jolla mallin tavoitteita edistetään. Mikäli ohjelmalla tai suunnitelmalla on kunnan kehittämistyössä riittävän vahva asema, mallin mukainen kehittämistyö voi jopa rakentua sen ympärille. Tämä edellyttää kuitenkin mm. sitä, että työssä on mukana riittävän laaja joukko eri toimijoita.

Hyvinvointiohjelman tai lastensuojelusuunnitelman valmistelu-, toteutus- ja seurantaprosessia voidaan myös kehittää mallin toteuttamisen kautta niin, että se voi jatkossa toimia sellaisena strategisen suunnittelun ja koordinoinnin välineenä mitä Lapsiystävällinen kunta -mallissa tavoitellaan.

**Mitä mallin toteuttaminen maksaa kunnalle? Pitääkö mallia toteuttamaan palkata henkilökuntaa?**

UNICEF ei peri kunnalta maksuja mallista eikä siihen liittyvistä koulutuksista tai materiaaleista.

Kunnan ei tarvitse palkata mallin toteuttamista varten uutta henkilökuntaa. Erityisesti ensimmäisen vuoden aikana kehittämistyö ja sen koordinoiminen vie kuitenkin työaikaa, ja tämä on tarpeen huomioida niin koordinaatioryhmän jäsenten kuin UNICEF-yhteyshenkilön kohdalla.

**Miksi juuri UNICEFilla on Lapsiystävällinen kunta -malli?**

Malli perustuu UNICEFin kansainväliseen Child Friendly Cities -malliin. YK:n lapsen oikeuksien sopimuksessa UNICEFille on määritelty velvoite ja mandaatti arvioida ja edistää lapsen oikeuksien toteutumista.

**Kerätäänkö mallissa varoja UNICEFin työhön?**

Lapsiystävällinen kunta -malliin ei liity varainhankintaa.

1. Forssa, Hämeenlinna, Jyväskylä, Kirkkonummi, Kittilä, Kokkola, Lahti, Lappeenranta, Lohja, Oulu, Pori, Raasepori, Rovaniemi, Tammela ja Turku. [↑](#footnote-ref-1)